Kinders in Mosambiek onthoof‘n Lugfoto van tydelike huise wat in die Cabo Delgado-provinsie opgerig is. Talle is weens die geweld sonder heenkome.(Foto: Alfredo Zuniga / AFP) Kinders van so jonk as 11 jaar loop deur onder geweld tydens ŉ bloedige djihadistiese opstand in die noordooste van Mosambiek. Kinders word selfs onthoof. Die liefdadigheidsorganisasie Save the Children het Dinsdag gesê hy is “woedend en diep bedroef” ná berigte dat kinders in die Cabo Delgado-provinsie geteiken word. Geweld aan die hand van djihadiste heers sedert 2017 en het reeds die lewe van 2 600 mense geëis. Sowat 670 000 is sedertdien sonder ’n heenkome gelaat. ’n Ma, van wie die naam weerhou word om haar identiteit te beskerm, het aan Save the Children gesê haar 12-jarige seun is onthoof terwyl sy met haar drie ander kinders weggekruip het. “Ons nedersetting is in die nag aangeval en die huise is aan die brand gesteek. “Ons het probeer om na die bos te vlug, maar hulle het my oudste seun geneem en hom onthoof. Ons kon niks doen nie, want ons sou ook doodgemaak word.” ŉ Tweede ma het vertel dat sy nie eers haar seun, wat deur gewapende mans vermoor is, kon begrawe nie aangesien sy vir haar eie veiligheid haar huis moes agterlaat. “Nadat my 11-jarige seun vermoor is, het ons besef ​​dat dit nie meer veilig is om in die nedersetting aan te bly nie. Ons het na my pa se huis in ŉ ander nedersetting gevlug, maar die aanvalle het ’n paar dae later ook daar begin.” Volgens die liefdadigheidsorganisasie het inwoners se veiligheidsituasie die afgelope 12 maande ernstig versleg met ŉ toename in aanvalle. “Berigte oor aanvalle op kinders grief ons tot in ons diepste wese,” sê Chance Briggs, direkteur van Save the Children in Mosambiek. Briggs sê dit is boonop ’n groot bron van kommer dat die behoeftes van ontheemde kinders en hul gesinne in Cabo Delgado swaarder weeg as die hulpbronne beskikbaar om hulle te onderhou. “Byna ŉ miljoen mense word deur ernstige honger in die gesig gestaar as gevolg van hierdie konflik.” Die djihadiste, plaaslik bekend as Al-Shabaab maar nie gekoppel aan die groep met dieselfde naam in Somalië nie, het die opstand reeds in 2017 begin. Hulle het in 2019 trou gesweer aan die Islamitiese Staat. Al-Shabaab het in November verskeie aanvalle op nedersettings geloods. Huise en openbare geboue is aan die brand gesteek en tientalle mense is vermoor. Plaaslike bronne het toe gesê vermoedelik militante het talle mans en seuns onthoof wat aan ŉ inisiasieseremonie deelgeneem het. Die internasionale menseregteorganisasie Amnestie Internasionaal het vroeër vandeesmaand in ŉ verslag gesê Al-Shabaab, sowel as regeringsmagte wat deur ŉ “private burgermag” ondersteun word, het honderde burgerlikes in Cabo Delgado vermoor. Die Mosambiekse weermag ontken enige betrokkenheid en sê die verslag bevat “onwaarhede”. Die Verenigde Nasies het gewaarsku dat byna 235 miljoen mense wêreldwyd in 2021 humanitêre hulp sal benodig. Die helfte van hulle sal kinders wees.